Avainsanat

Tiivistelmä



Avainsanat

1. Jäsenvaltioiden lainsäädännön lähentäminen — Tavaramerkit — Direktiivi 89/104/ETY — Rekisteröinnin esteet ja mitättömyysperusteet — Kolmiulotteiset tavaramerkit, jotka muodostuvat sellaisen tavaran pakkauksesta, jota myydään pakattuna itse tavaran luonteesta johtuvista syistä — Tavaran pakkauksen rinnastaminen tavaran muotoon — Seuraus — Pakkaus voi olla 3 artiklan 1 kohdan e alakohdassa tarkoitettu muoto, ja sitä voidaan käyttää osoittamaan tavaran ominaisuuksia 3 artiklan 1 kohdan c alakohdassa tarkoitetulla tavalla — (Neuvoston direktiivin 89/104/ETY 3 artiklan 1 kohdan c ja e alakohta)

2. Jäsenvaltioiden lainsäädännön lähentäminen — Tavaramerkit — Direktiivi 89/104/ETY — Rekisteröinnin esteet ja mitättömyysperusteet — Kolmiulotteiset tavaramerkit, jotka muodostuvat sellaisen tavaran pakkauksesta, jota myydään pakattuna itse tavaran luonteesta johtuvista syistä — Erottamiskyvyn arviointi — Arviointiperusteet — (Neuvoston direktiivin 89/104/ETY 3 artiklan 1 kohdan b alakohta)

3. Jäsenvaltioiden lainsäädännön lähentäminen — Tavaramerkit — Direktiivi 89/104/ETY — Rekisteröinnin esteet ja mitättömyysperusteet — Erottamiskyvyn puuttuminen — Toimivaltaisen viranomaisen suorittama tutkinta — Tutkiminen yksinomaan sen perusteella, miten merkki ymmärretään kotimaassa asianomaisessa kohderyhmässä — Se, että toisessa jäsenvaltiossa on rekisteröity sama tavaramerkki samoja tavaroita varten, voidaan ottaa huomioon, mutta tämä seikka ei ole ratkaiseva — Sillä, että toisessa jäsenvaltiossa on rekisteröity samankaltainen tavaramerkki samankaltaisia tavaroita varten, ei ole merkitystä — (Neuvoston direktiivin 89/104/ETY 3 artiklan 1 kohdan b alakohta)

Tiivistelmä

1. Kun kyse on kolmiulotteisista tavaramerkeistä, jotka muodostuvat sellaisten tavaroiden pakkauksesta, jotka elinkeinotoiminnassa myydään pakattuna itse tavaran luonteesta johtuvista syistä, tavaran pakkaus on rinnastettava tavaran muotoon, joten tätä pakkausta voidaan pitää ensimmäisen tavaramerkkidirektiivin 89/104/ETY 3 artiklan 1 kohdan e alakohdassa tarkoitettuna tavaran muotona ja tavaran pakkausta voidaan käyttää osoittamaan pakatun tavaran ominaisuuksia eli muun muassa sen laatua tämän direktiivin 3 artiklan 1 kohdan c alakohdassa tarkoitetulla tavalla.

(ks. 37 ja 44 kohta sekä tuomiolauselman 1 kohta)

2. Kun kyse on kolmiulotteisista tavaramerkeistä, jotka muodostuvat sellaisten tavaroiden pakkauksesta, jotka elinkeinotoiminnassa myydään pakattuna itse tavaran luonteesta johtuvista syistä, ensimmäisen tavaramerkkidirektiivin 89/104/ETY 3 artiklan 1 kohdan b alakohdassa tarkoitettua erottamiskykyä on arvioitava sen perusteella, miten näiden tavaroiden tavanomaisesti valistunut ja kohtuullisen tarkkaavainen ja huolellinen keskivertokuluttaja käsittää asian. Keskivertokuluttajan on pystyttävä tavaramerkin perusteella erottamaan tämä tavara muiden yritysten tavaroista niin, että hänen ei tarvitse enempää pohtia asiaa eikä verrata tavaramerkkiä muihin merkkeihin eikä olla erityisen huolellinen tässä suhteessa.

(ks. 53 kohta ja tuomiolauselman 2 kohta)

3. On sallittua, että ensimmäisen tavaramerkkidirektiivin 89/104/ETY 3 artiklan 1 kohdan b alakohdassa tarkoitettua erottamiskykyä arvioitaessa otetaan huomioon vain se, miten merkki ymmärretään kotimaassa asianomaisessa kohderyhmässä, eikä viran puolesta hankita lisäselvitystä siitä, onko muissa Euroopan unionin jäsenvaltioissa rekisteröity samoja tavaramerkkejä tai evätty tällaisten tavaramerkkien rekisteröinti ja missä laajuudessa näin on tehty.

Jäsenvaltion toimivaltainen viranomainen voi ottaa huomioon sen seikan, että toisessa jäsenvaltiossa on jo rekisteröity sama tavaramerkki samoja tavaroita tai palveluja varten, yhdessä kaikkien sellaisten olosuhteiden kanssa, jotka tämän viranomaisen on otettava huomioon tavaramerkin erottamiskyvyn arvioimiseksi, mutta tämä seikka ei ole ratkaiseva silloin, kun tämä viranomainen päättää, voidaanko tavaramerkki rekisteröidä vai ei.

Sitä vastoin sillä seikalla, että tavaramerkki on rekisteröity jäsenvaltiossa tiettyjä tavaroita tai palveluja varten, ei ole lainkaan merkitystä silloin, kun toisessa jäsenvaltiossa tavaramerkkien rekisteröinnin osalta toimivaltainen viranomainen tutkii samankaltaisen tavaramerkin erottamiskykyä sellaisten tavaroiden tai palveluiden osalta, jotka ovat samankaltaisia kuin ne, joita varten ensiksi mainittu tavaramerkki on rekisteröity.

(ks. 65 kohta ja tuomiolauselman 3 kohta)